Ondersteuners, media by hof in Durban weggejaag | Netwerk24
Deur Kaveel Singh, News24 14 Mei 2019 14:48
Almal – ondersteuners en die media – is van die hofterrein weggejaag nadat Zandile Gumede, eThekwini se burgemeester, in die gespesialiseerde handelsmisdaadhof in Durban verskyn en 'n gestamp en gestoot ontstaan het.
Gumede se ondersteuners het haar probeer beskerm teen fotograwe deur handsakke en baadjies in die lug te hou. Joernaliste is ook met geweld gedreig en fisiek van Gumede weggehou.
Sy het Dinsdag op 'n string aanklagte wat alles met korrupsie te make het, verskyn en is op borgtog van R50 000 vrygelaat. Die aanklagte sluit geldwassery en rampokkery in.
Sy word daarvan aangekla dat sy haar politieke mag misbruik het om 'n kontrak met Durban Solid Waste (DSW) te beïnvloed. Dit is sonder 'n perk vir onwettige storting, terwyl daar voorheen 'n perk van R5 miljoen was.
'n Ander amptenaar het glo gereël dat vier diensverskaffers die kontrak vir vullisverwydering vir drie maande kry teen R45 miljoen met 'n onbeperkte begroting vir onwettige storting.
Gumede en Mondli Mthembu, adjunk-streeksekretaris van die ANC, word daarvan beskuldig dat hulle verskeie wetlike prosesse gemanipuleer het om seker te maak dat die vier diensverskaffers die tenderstelsel kon verdraai.
Die "art. 36-klousule" in die munisipale wet is glo misbruik om die kontrakteurs "in 'n noodsituasie" aan te stel.
Gumede is onder streng borgtogvoorwaardes vrygelaat. "Weens intimidasie en dreigemente moes ondersoeke gouer gedoen word. Hierdie borgtogvoorwaardes is streng en as jy dit direk of indirek oortree, sal jy terug wees in die hof," het landdros Dawn Somaroo aan Gumede gesê.
"As daar bevind word jy het die voorwaardes oortree, sal jy in aanhouding bly vir die duur van die saak."
Die ANC in die eThekwini-streek sê hy het vertroue in die regstelsel en hoop dat die saak "met die respek en integriteit wat dit verdien" hanteer sal word.